|  |
| --- |
| “Jiena nemmen! Għinni fil-fidi nieqsa tiegħi!”  (Mk 9,24)  .  **LECTIO DIVINA**  **It-Tieni Ħadd ta’ Matul is-Sena**  **(Sena Ċ)**  **Ġw 2,1-12**  żmien ta’ kontemplazzjoni tal-misteru ta’ Ġesù  Seminarju tal-Qalb ta’ Ġesù  Rabat – Għawdex  2013 |

Introduzzjoni għar-raba’ Vanġelu

Il-Vanġelu ta’ Ġwanni huwa l-Vanġelu tas-“sinjali” (σεμεια) – mirakli li l-iskop propju tagħhom huwa li dawk li jassistu għalihom – id-dixxipli – jaslu biex *jemmnu* f’Ġesù. Għalhekk għal Ġwanni, l-importanza mhix qiegħda fil-miraklu fih innifsu (l-aspett storiku) imma li s-*sinjal* jgħinnna nagħrfu li fi Kristu naraw il-wiċċ tal-Missier, u li t-turija tal-*glorja* tiegħu twassal għall-fidi (ara v. 11).

Dawn is-sinjali, huma kollha kemm huma f’rabta mas-*siegħa* (ὥρα; ara 2,4; 12,13.27-28; 17,1) – il-ħajja kollha ta’ Kristu li tilħaq il-qofol fil-Passjoni-Mewt-Qawmien tiegħu.

F’dan l-ewwel sinjal (2,1-11) Ġesù mhux biss juri *il-qawwa* tiegħu, imma jiftaħ żmien ġdid; il-preżenza tal-Messija fid-dinja u t-turija tiegħu nnifsu lilha.

**“Imbgħad tlett ijiem wara, sar tieġ f’Kana tal-Galilija, u omm Ġesù kienet hemm. Ġesù kien mistieden għat-tieġ hu ukoll flimkien mad-dixxipli tiegħu.” (vv. 1-2)**

Wara l-Prologu, Ġwanni jiġbor erba’ ġrajjiet f’erbat ijiem differenti (ara 1,19s). “Tlett ijiem wara” huwa s-seba’ jum. Ġwanni qed jorbot dan l-episodju permezz ta’ *simboliżmu teoloġiku* mal-ġimgħa li fiha sar il-ħolqien (ara Ġen 1,3-2,3), kif ukoll mal-liġi li l-poplu Lhudi rċieva fuq is-Sinaj (Eż 19-24). Is-seba’ jum irridu narawh ukoll f’rabta mal-qawmien ta’ Ġesù.

**“Billi ma kienx fadal iżjed inbid, omm Ġesù qaltlu: ‘Ma għandhomx inbid’.” (v. 3)**

Bid-dettal tal-fatt li “ma kienx fadlilhom inbid”, l-awtur irid iwassal li fil-qalba ta’ din il-festa li kienet ser tisfaxxa, Marija tiżvela li l-pjan ta’ salvazzjoni tal-Missier kien ser jiġi mwettaq permezz ta’ Ibnu.

Marija tirrappreżenta lil Iżrael, hu u jistenna l-ħelsien; il-bniedem f’diffikultà. Hi tidħol għall-għarajjes daqslikieku t-tieġ kien tagħha (interess fil-ġid tal-għarajjes).

L-inbid juri l-imħabba bejn il-miżżewġin; il-ferħ f’qalb il-bniedem; element essenzjali għall-festa. In-nuqqas tiegħu huwa kkawżat mill-infedeltà ta’ Iżrael (ara Iż 25,6; 62,5-9; Os 2,21-24;14,7). F’dan is-sinjal ta’ Kana, l-inbid (ġdid) jissimboleġġa l-Kelma t’Alla u r-rivelazzjoni ta’ Ġesù.

**“U Ġesù qalilha: ‘X’hemm bejni u bejnek, mara?” (v. 4a)**

Sentenza li toħloq diffikultà. Tista’ tfisser: i) il-persuna tirrifjuta r-relazzjoni mal-persuna l-oħra konċernata; ostilità kbira, oppożizzjoni, jew li, ii) żewġ persuni qed iħarsu lejn l-istess ħaġa minn angoli differenti u għalhekk dan jista’ wkoll jissarraf f’nuqqas ta’ komunjoni bejniethom kemm-il darba jkomplu jsostnu l-punt tagħhom mingħajr ma’ jċedu.

Meta Marija qed titkellem mill-inbid tal-festa tat-tieġ (livell uman), Ġesù jagħti bidu għall-missjoni tiegħu, għalhekk ma jħallix ir-risposta tiegħu tkun waħda purament fuq livell uman (terren). Għalhekk ikompli...

**“Is-siegħa tiegħi għadha ma waslitx” (v. 4b)**

Din il-parti tal-vers trid tinqara u tiftiehem f’forma ta’ mistoqsija “Jaqaw is-siegħa tiegħi għadha ma waslitx?”, u mhux fin-negattiv.

Din “is-siegħa ta’ Ġesù” f’San Ġwann ma tirreferix għall-mument tal-miraklu jew għall-mument li fih Ġesù *jibda* jwettaqhom. Hija r-realtà tal-Passjoni-Mewt-Qawmien ta’ Kristu – mument wieħed, il-ħajja kollha tiegħu fuq l-art. Dan il-misteru joħroġ biċ-ċar f’Kana u jilħaq il-qofol tiegħu fuq il-kalvarju. Ir-risposta ta’ Ġesù lil ommu Marija hija l-istedina sabiex il-bniedem jidħol fil-pjan ta’ Alla; il-passaġġ (il-qabża) tal-fidi li l-poplu ta’ Iżrael se jagħmel permezz ta’ Marija. Fil-fatt...

**“Omm Ġesù qalet lill-qaddejja: ‘Agħmlu kull ma jgħidilkom hu.’” (v. 5)**

Marija twieġeb għall-istedina-proposta ta’ Ġesù u minnufih tidħol fil-pjan t’Alla mingħajr l-ebda reżistenzi – tħalli kollox f’idejn binha (dan narawh f’rabta mal-patt tas-Sinaj: “Dak kollu li l-Mulej qal, nagħmluh”. Eż 19,8; 24,3.7. Ara ukoll Lq 1,38).

Wara li Marija titwaħħad mar-rieda t’Alla, tistieden lill-bniedem (qaddejja) jgħaddi mill-istess triq; tiftaħ it-triq biex il-bniedem jiltaqa’ ma’ Kristu, binha.

**“Issa kien hemm sitt ġarar tal-ħaġar, mqiegħda hemm għar-rit tal-purifikazzjoni tal-Lhud... Ġesù qal lill-qaddejja: ‘Imlew il-ġarar bl-ilma.’ U dawk imlewhom sax-xifer.” (vv. 6a-7)**

Ġwanni jinnota li l-ġarar (għall-purifikazzjoni tal-Lhud) kienu sitta; numru imperfett, mhux sħiħ (meta mqabbel man-numru sebgħa). Il-messaġġ li jrid iwassal Ġwanni huwa li l-liġi tar-rabta l-qadima (ara Lev 11,16), ħafna drabi mxekkla b’ħafna rbit ta’ preċetti, riti u drawwiet oħra tal-Lhud, ma kenitx kapaċi tnaddaf u teħles lill-bniedem. Il-bniedem jonqsu l-inbid. Il-veru ferħ u s-salvazzjoni jseħħu biss mal-wasla tal-aħbar it-tajba ta’ Kristu (ara Ġw 15,3; 8,31-47). Ġesù hu l-*milja* tal-wegħdiet messjaniċi “sax-xifer” (ara ukoll 1,16; 4,13-14; 6,10-13; 10,10).

**“Hu daq l-ilma mibdul fi nbid; ... ma kienx jaf mnejn ġie, għalkemm il-qaddejja li ħadu mill-ilma kienu jafu...” (v. 9)**

Ix-xhieda ta’ dan il-ġid kollu huma “l-qaddejja [διάκονοι  ara vv. 5-9] li ħadu mill-ilma [u li] kienu jafu”. Dawn huma dawk li dejjem huma disposti għall-Kelma u l-ordni ta’ Ġesù; huma l-ewwel li jwettquha. L-ewwel fosthom hi Marija li wara li taddotta fiha dan l-atteġġjament ta’ dispożizzjoni, fidi u twettiq tal-Kelma, hi tħeġġeġ u tgħin lill-oħrajn jagħmlu l-istess.

“Dak li qed jieħu ħsieb il-mejda” ma jindunax mnejn ġie dan l-inbid u għalhekk jibqa’ ma jindunax b’Ġesù. Huma biss dawk li jemmnu u li jaċċettaw li jilqgħu lil Kristu u l-Kelma tiegħu li jaslu biex jifhmu ċerti misteri moħbija (mnejn ġie l-inbid, u mnejn ġie u min kien Ġesù).

**“dan li għamel Ġesù f’Kana tal-Galilija kien l-ewwel wieħed fost is-sinjali tiegħu.” (v. 11a)**

Hu msejjaħ “l-ewwel sinjal” għax bih Kristu jibda l-ministeru pubbliku ta’ Iben ta’ Alla u bih “wera l-glorja tiegħu” (v. 11b). Dan jimmarka ukoll il-bidu tal-fidi Nisranija għax permezz tiegħu “d-dixxipli emmnu fih” (v. 11ċ).

Fih hemm ukoll ħjiel tas-sinjali l-oħra li kellhom jiġu wara...